Leopard-Trek het het zämme mit Garmin-Cervélo und Sky s Tämpo hooch ghalte, zum z verhindere, ass dr Mollema zruggchiem und 12 Kilometer vor em Ziil hai si dr Paolini und dr Marycz iigholt. Dr Mollema het zwar brobiert, ufzschliesse,  het s aber nid fertigbrocht und het am Ziil 48 Sekunde uf e Cunego und die andere Füehrende verlore. Dr Holländer Wouter Poels vo Vacansoleil-DCM het no brobiert de andere drvozfahre. Das hai d Sprintermannschafte aber verhinderet, und dr Sagan isch as Erste im Ziil aachoo und het au s Blaue Liibli vom Punktklassemänt vo dere Tour überchoo.